b'\n_START_ARTICLE_\nBrosc\xc4\x83u\xc8\x9bii Vechi, Storojine\xc8\x9b\n_START_SECTION_\nIstorie\n_START_PARAGRAPH_\nLocalitatea Brosc\xc4\x83u\xc8\x9bii Vechi a f\xc4\x83cut parte \xc3\xaenc\xc4\x83 de la \xc3\xaenfiin\xc8\x9bare din regiunea istoric\xc4\x83 Bucovina a Principatului Moldovei. Prima atestare a satului dateaz\xc4\x83 din 20 septembrie 1617. _NEWLINE_\xc3\x8en anul 1771 a fost ctitorit aici un schit de c\xc4\x83lug\xc4\x83ri de c\xc4\x83tre Constantin Volcinschi \xc8\x99i egumenul Nazarie S\xc4\x83vescul. Cu ocazia recens\xc4\x83m\xc3\xa2ntului realizat de generalul Spleny \xc3\xaen 1776, pe teritoriul anexat atunci la Austria, s-a consemnat c\xc4\x83 Schitul Brosc\xc4\x83u\xc8\x9bi de\xc8\x9binea 15 f\xc4\x83lci de teren \xc3\xaen sat . La acea dat\xc4\x83, vie\xc8\x9buiau acolo 7 c\xc4\x83lug\xc4\x83ri. _NEWLINE_\xc3\x8en ianuarie 1775, ca urmare a atitudinii de neutralitate pe care a avut-o \xc3\xaen timpul conflictului militar dintre Turcia \xc8\x99i Rusia (1768-1774), Imperiul Habsburgic (Austria de ast\xc4\x83zi) a primit o parte din teritoriul Moldovei, teritoriu cunoscut sub denumirea de Bucovina. Dup\xc4\x83 anexarea Bucovinei de c\xc4\x83tre Imperiul Habsburgic \xc3\xaen anul 1775, localitatea Brosc\xc4\x83u\xc8\x9bii Vechi a f\xc4\x83cut parte din Ducatul Bucovinei, guvernat de c\xc4\x83tre austrieci, f\xc4\x83c\xc3\xa2nd parte din districtul Storojine\xc8\x9b (\xc3\xaen german\xc4\x83 Storozynetz)._NEWLINE_Autorit\xc4\x83\xc8\x9bile habsburgice au desfiin\xc8\x9bat Schitul Brosc\xc4\x83u\xc8\x9bi \xc3\xaen baza Ordonan\xc8\x9bei Imperiale din 19 iunie 1783 a \xc3\xaemp\xc4\x83ratului Iosif al II-lea (1780-1790), trec\xc3\xa2nd toate p\xc4\x83m\xc3\xa2nturile \xc8\x99i fondurile administrate de Episcopia R\xc4\x83d\xc4\x83u\xc8\x9bilor "sub pov\xc4\x83\xc8\x9buirea st\xc4\x83p\xc3\xa2nirii \xc3\xaemp\xc4\x83r\xc4\x83te\xc8\x99ti \xc8\x99i a cr\xc4\x83ie\xc8\x99tii m\xc4\x83riri" ._NEWLINE_Conform datelor din Arhiva de Stat a regiunii Cern\xc4\x83u\xc8\x9bi, \xc3\xaen anul 1894, \xc3\xaen districtul Cern\xc4\x83u\xc8\x9bi urban din cele 15 \xc8\x99coli primare existente 12 aveau ca limb\xc4\x83 de predare rom\xc3\xa2na (o \xc8\x99coal\xc4\x83 \xe2\x80\x93 numai rom\xc3\xa2na, 11 \xe2\x80\x93 rom\xc3\xa2na al\xc4\x83turi de cea german\xc4\x83, rutean\xc4\x83 sau polonez\xc4\x83), iar \xc8\x99colile din B\xc4\x83nila Moldoveneasc\xc4\x83, Brosc\xc4\x83u\xc8\x9bii Noi, Brosc\xc4\x83u\xc8\x9bii Vechi, Corce\xc8\x99ti \xc8\x99i Davideni din districtul Storojine\xc8\x9b aveau ca limb\xc4\x83 de predare rom\xc3\xa2na ._NEWLINE_Dup\xc4\x83 Unirea Bucovinei cu Rom\xc3\xa2nia la 28 noiembrie 1918, satul Brosc\xc4\x83u\xc8\x9bii Vechi a f\xc4\x83cut parte din componen\xc8\x9ba Rom\xc3\xa2niei, \xc3\xaen Plasa Flondoreni a jude\xc8\x9bului Storojine\xc8\x9b. Pe atunci, majoritatea popula\xc8\x9biei era format\xc4\x83 din rom\xc3\xa2ni._NEWLINE_Ca urmare a Pactului Ribbentrop-Molotov (1939), Bucovina de Nord a fost anexat\xc4\x83 de c\xc4\x83tre URSS la 28 iunie 1940. Bucovina de Nord a reintrat \xc3\xaen componen\xc8\x9ba Rom\xc3\xa2niei \xc3\xaen perioada 1941-1944, fiind reocupat\xc4\x83 de c\xc4\x83tre URSS \xc3\xaen anul 1944 \xc8\x99i integrat\xc4\x83 \xc3\xaen componen\xc8\x9ba RSS Ucrainene. \xc8\x98coala cu predare \xc3\xaen limba rom\xc3\xa2n\xc4\x83 din satul Brosc\xc4\x83u\xc8\x9bii Vechi a fost \xc3\xaenchis\xc4\x83 de c\xc4\x83tre autorit\xc4\x83\xc8\x9bile sovietice \xc3\xaen perioada anilor \'60-\'70 ai secolului al XX-lea._NEWLINE_\xc3\x8en anul 1969 s-a construit aici o fabric\xc4\x83 de c\xc4\x83r\xc4\x83mid\xc4\x83._NEWLINE_\xc3\x8encep\xc3\xa2nd din anul 1991, satul Brosc\xc4\x83u\xc8\x9bii Vechi face parte din raionul Storojine\xc8\x9b al regiunii Cern\xc4\x83u\xc8\x9bi din cadrul Ucrainei independente. Conform recens\xc4\x83m\xc3\xa2ntului din 1989, num\xc4\x83rul locuitorilor care s-au declarat rom\xc3\xa2ni plus moldoveni era de 1.372 (1.359+13), adic\xc4\x83 48,72% din popula\xc8\x9bia localit\xc4\x83\xc8\x9bii . \xc3\x8en prezent, satul are 2.503 locuitori, preponderent ucraineni.\n_START_SECTION_\nPersonalit\xc4\x83\xc8\x9bi\n_START_PARAGRAPH_\n\xc3\x8en anul \xc8\x99colar 1952-1953, a predat \xc3\xaen satul Brosc\xc4\x83u\xc8\x9bii Vechi ca profesor de limba \xc8\x99i literatura ucrainean\xc4\x83 t\xc3\xa2n\xc4\x83rul licen\xc8\x9biat \xc3\xaen filologie Feodor Arvat (1928-1999), lingvist \xc8\x99i filolog ucrainean, viitor membru al Academiei de \xc8\x98tiin\xc8\x9be ale Educa\xc8\x9biei din Ucraina (1992).'